**Fenomény sveta – KOMUNIKÁCIA**

**ÚVOD**

Fenoménom možno označiť prírodný jav, realitu, skutočnosť alebo osobnosť, ktorá je výnimočná a jedinečná. Svet okolo nás je komplexný a ponúka viacero takýchto fenoménov. Voda, slnko, vzduch, komunikácia i kultúra sú jedinečnými fenoménmi sveta, ktoré vyžadujú medzipredmetový prístup a komplexné chápanie súvislostí. Dôraz na medzipredmetovosť nachádzame v *Štátnom vzdelávacom programe, ako i v Národnom programe rozvoja výchovy a vzdelávania (2018 – 2027).* V týchto dokumentoch je medzipredmetový prístup chápaný ako *„kooperácia v rámci jednotlivých učebných predmetov v danej vzdelávacej oblasti a tiež medzi rôznymi oblasťami“.*

Na potrebu medzipredmetového prístupu reflektuje obsah predmetu Fenomény sveta KOMUNIKÁCIA. Komunikácia predstavuje základný nástroj odovzdávania informácií a myšlienok medzi ľuďmi, preto sú aj komunikačné zručnosti dôležitou kompetenciou, ktorú majú žiaci v škole rozvíjať. Predmet Fenomény sveta KOMUNIKÁCIA je zameraný nielen na spôsoby verbálnej a neverbálnej komunikácie, ale orientuje sa i na výhody a riziká novodobej komunikácie prostredníctvom IT.

Predmet Fenomény sveta KOMUNIKÁCIA je koncipovaný tak, že vytvára priestor pre medzipredmetové vzťahy v rámci jednotlivých poznatkov, pochopenie súvislostí a praktických dopadov daného fenoménu, a tiež pre rozvoj kompetencií.

CHARAKTERISTIKA PREDMETU

Predmet Fenomény sveta KOMUNIKÁCIA je určený pre žiakov II. stupňa základných škôl (nižšie stredné vzdelanie) a nižšie ročníky gymnázií s osemročným vzdelávacím programom. Vyučovací predmet Fenomény sveta KOMUNIKÁCIA je zameraný na poznávanie verbálnej, ako i neverbálnej komunikácie medzi ľuďmi, živočíchmi i strojmi. Hlavnou koncepčnou myšlienkou predmetu je expedícia, pri ktorej žiaci vlastným aktívnym bádaním a zážitkovým vyučovaním postupne objavujú fenomén komunikácie z rôznych uhlov pohľadu. Tieto uhly pohľadu sú označované ako perspektívy:

1. **Perspektíva: Ako funguje?**

Zameriava sa na objasnenie spôsobov komunikácie v živočíšnej ríši a silu neverbálnej komunikácie. Rozvíja diskusiu o výhodách a rizikách umelej inteligencie.

1. **Perspektíva: Ako nás ovplyvňuje?**

Vedie k uvedomeniu si globalizácie sveta, či už prostredníctvom jazyka alebo technológií.

1. **Perspektíva: Akú má históriu?**

Umožňuje spoznať spôsoby komunikácie v minulosti a vyhodnotiť ich dosah na súčasnosť.

1. **Perspektíva: V čom je jedinečná?**

Skúma, čím je fenomén komunikácie výnimočný z hľadiska širších súvislostí skúmanej témy.

Predmet Fenomény sveta KOMUNIKÁCIA je charakteristický troma základnými znakmi: medzipredmetovosť, orientácia na kompetencie, podpora využívania IKT. Medzipredmetový prístup vedie žiakov k chápaniu súvislostí, rozvíja environmentálne myslenie.

CIELE PREDMETU

Žiaci:

* porozumejú, aké komunikačné prostriedky používajú živočíchy,
* budú hľadať paralelu medzi komunikáciou ľudí a zvierat,
* sa naučia efektívne využívať neverbálnu komunikáciu v rôznych situáciách,
* diskutujú o výhodách a nevýhodách umelej inteligencie,
* navrhujú digitálne technológie budúcnosti,
* diskutujú o vplyve masmédií na náš život,
* vedia rozlíšiť pozitíva a negatíva reklamy,
* dokážu interpretovať umelecké dielo,
* vedia pracovať v tíme, organizovať, plánovať a vyhodnocovať svoju činnosť,
* sú schopní zodpovedne posudzovať riziká internetu,
* dokážu sformulovať svoj názor,
* si osvoja základné prejavy rečníctva.

OBSAH PREDMETU

Obsah voliteľného predmetu Fenomény sveta KOMUNIKÁCIA je rozčlenený na 4 perspektívy a 12 vzdelávacích modelov, pričom každá perspektíva obsahuje 3 vzdelávacie modely. Vzdelávací model je ucelená téma, ktorá rozvíja danú perspektívu. Pozostáva z 3 – 5 vzdelávacích aktivít napojených na obsah vzdelávacích videí BBC. Vzdelávacie modely sú zamerané na nasledujúce témy:

1. **Ako funguje?**
   1. Reč zvierat
   2. Verbálna a neverbálna komunikácia
   3. Človek a stroj
2. **Ako nás ovplyvňuje?**
   1. Jazyky vo svete
   2. Jeden mediálny svet
   3. Internet
3. **Akú má históriu?**
   1. Reč obrazu
   2. Cesta k modernej komunikácii
   3. Komunikácia, ktorá zmenila svet
4. **V čom je jedinečná?**
   1. Tajná komunikácia
   2. Cesty megabajtov
   3. Fragmenty porozumenia

V obsahu predmetu Fenomény sveta KOMUNIKÁCIA odporúčame vyčleniť úvodné hodiny na oboznámenie s predmetom a rozdelenie žiakov do tímov. V priebehu realizácie jednotlivých obsahových častí (perspektív) odporúčame zaradiť hodinu opakovania. V záverečnej fáze je vhodné vymedziť hodiny na prezentáciu žiackych vedomostí a zručností.

PODMIENKY A ROZSAH VYUČOVANIA

Škola si môže vytvoriť nový predmet na základe poznámky č. 3a rámcového učebného plánu *„Voliteľné (disponibilné) hodiny použije škola na dotvorenie školského vzdelávacieho programu. Voliteľné (disponibilné) hodiny je možné využiť na: c.) vyučovacie predmety, ktoré si škola sama zvolí a sama si pripraví ich obsah, vrátane predmetov vytvárajúcich profiláciu školy a experimentálne overených inovačných programov zavedených do vyučovacej praxe.“*

Pre voliteľný predmet Fenomény sveta KOMUNIKÁCIA navrhujeme vyčleniť spolu 33 vyučovacích hodín ročne. V tematickom pláne je možné vyučovať 1 hodinu týždenne alebo 2 hodiny každý druhý týždeň. Učebné osnovy predmetu Fenomény sveta KOMUNIKÁCIA môže učiteľ tvorivo modifikovať v rámci školského vzdelávacieho programu v závislosti od zvoleného ročníka, potrieb a záujmu žiakov, učiteľov, regiónu a podobne.

KĽÚČOVÉ KOMPETENCIE A ZRUČNOSTI

Vzdelávacie aktivity modelov reflektujú rôznorodosť žiakov a  smerujú k rozvoju kompetencií:

* kritické myslenie,
* komunikačné schopnosti a prezentačné zručnosti,
* tvorivosť,
* zodpovednosť,
* schopnosť pracovať v tíme,
* čítanie a počúvanie s porozumením.

METÓDY VÝUČBY

Vzdelávacie modely pozostávajú z aktivít, pri ktorých sa uplatňujú rôzne metódy výučby. Pre  potreby tvorby vzdelávacích modelov boli vybrané metódy výučby, ktoré sú v rámci aktivít využívané v rôznej miere:

* metódy riadenej výučby,
* kinestetické metódy výučby,
* obrátené vyučovanie,
* metódy diferencovanej výučby,
* bádateľské metódy,
* projektové metódy vyučovania,
* didaktické hry, gamifikácia.

VZDELÁVACÍ ŠTANDARD

**AKO FUNGUJE?**

|  |  |
| --- | --- |
| **Výkonový štandard** | **Obsahový štandard** |
| **Reč zvierat** | |
| **Žiak na konci druhého stupňa základnej školy vie/dokáže:**   * Rozpoznať vrodené a získané správanie živočíchov. * Opísať komunikačné prostriedky živočíchov. * Oboznámiť sa s priebehom komunikácie vybraného druhu živočíchov. * Pochopiť princípy odovzdávania informácií medzi živočíchmi. * Objasniť dôvody komunikácie živočíchov. * Porovnať komunikačné prostriedky živočíchov a človeka. | komunikácia živočíchov, signál, dotyková komunikácia, vizuálna komunikácia, chemická komunikácia, komunikačné prostriedky, echolokácia, reč tela, vnútrodruhové správanie, vrodené a získané správanie, hierarchia, rituály, inteligencia zvierat |
| **Verbálna a neverbálna komunikácia** | |
| **Žiak na konci druhého stupňa základnej školy vie/dokáže:**   * Opísať dôležitosť častí ľudského tela pri vzniku reči. * Zistiť, ako sa rozvíja reč počas života. * Rozlíšiť jednotlivé druhy a úrovne komunikácie medzi ľuďmi. * Osvojiť si základné komunikačné zručnosti. * Vysvetliť fungovanie komunikačného reťazca. * Poukázať na dôležitosť neverbálnej komunikácie. * Aplikovať pravidlá efektívnej komunikácie v rôznych komunikačných situáciách. | verbálna a neverbálna komunikácia, reč tela, gestikulácia, mimika, komunikačný reťazec, komunikačné zručnosti, mozog, reč, mimické svaly, hlasivky, centrum reči, poruchy reči, rozvoj jazyka, rétorika, humanoidný robot |
| **Človek a stroj** | |
| **Žiak na konci druhého stupňa základnej školy vie/dokáže:**   * Zistiť, v ktorých oblastiach a akým spôsobom dokáže robot nahradiť človeka. * Analyzovať pozitívne a negatívne vplyvy techniky na človeka. * Vysvetliť, čo je to umelá inteligencia. * Diskutovať o kladoch a záporoch využívania umelej inteligencie. * Poukázať na oblasti, v ktorých je človek nenahraditeľný. * Vytvoriť si predstavu o simulovaní inteligentného riešenia strojom. * Diskutovať o budúcnosti digitálneho sveta. * Navrhnúť digitálne technológie budúcnosti. | technika, stroj, počítačové systémy, robot, robotika, dron, multimédiá, komunikácia, digitalizácia, digitálna medicína, umelá inteligencia, knihy budúcnosti, digitálny svet |

AKO NÁS OVPLYVŇUJE?

|  |  |
| --- | --- |
| **Výkonový štandard** | **Obsahový štandard** |
| **Jazyky vo svete** | |
| **Žiak na konci druhého stupňa základnej školy vie/dokáže:**   * Spoznať význam jazyka pre človeka a spoločnosť. * Ukázať rozšírenie jazykov na mape sveta. * Spoznať jazykové rodiny európskych jazykov. * Vytvoriť rodokmeň indoeurópskych jazykov. * Prezentovať spoločné aspekty jazykov patriacich do jednej jazykovej rodiny. * Identifikovať podobné slová v rôznych indoeurópskych jazykoch. | jazyk, reč, tvorba reči, jazyková rodina, indoeurópske jazyky, archaizmy, neologizmy, písmo, jazyky v OSN |
| **Jeden mediálny svet** | |
| **Žiak na konci druhého stupňa základnej školy vie/dokáže:**   * Porovnať minulosť a súčasnosť mediálneho sveta. * Diskutovať o vplyve masmédií na náš život. * Rozlíšiť pozitívne a negatívne prvky reklamy. * Rozpoznať techniky ovplyvňovania verejnej mienky. * Diskutovať o zámeroch tvorcov reklám. * Zaujať stanovisko k nariadeniu o ochrane údajov. * Zhodnotiť prínos masmédií v živote človeka. | internet, masmédiá, zdroje informácií, šírenie informácií, noviny, televízia, rádio, sociálne siete, ochrana údajov, riziká na internete a sociálnych sieťach, personalizovaná reklama, vojnová propaganda, rečník, eufemizmy |
| **Internet** | |
| **Žiak na konci druhého stupňa základnej školy vie/dokáže:**   * Spoznať dôvody a podmienky vzniku internetu. * Orientovať sa v základnej terminológii. * Porovnať výhody a nevýhody používania internetu. * Osvojiť si základné pravidlá práce na internete. * Vyjadriť svoj názor k zmenám a možnostiam, ktoré priniesol vznik internetu. * Oboznámiť sa s fungovaním cielených reklám. * Poukázať na riziká spojené s používaním internetu. | internet, sieť, wifi, dáta, www, URL, HTML, HTTP, IP adresa, komunikácia, sociálne siete, e-mail, zdieľanie, reklama, ochrana súkromia, kryptografia, netiketa, riziká na internete |

AKÚ MÁ HISTÓRIU?

|  |  |
| --- | --- |
| **Výkonový štandard** | **Obsahový štandard** |
| **Reč obrazu** | |
| **Žiak na konci druhého stupňa základnej školy vie/dokáže:**   * Diskutovať o podobách vizuálnej komunikácie vo výtvarnom umení. * Slovne interpretovať videné výtvarné dielo. * Rozpoznať typické prvky vybraných umeleckých slohov – ich súvislosti a rozdiely. * Identifikovať vybrané symboly a poukázať na ich význam vo výtvarnom umení. * Interpretovať výtvarné dielo po formálnej i významovej stránke. * Rozpoznať dôvody použitia vizuálnej komunikácie v minulosti a dnes. | ikonografia, obraz, portrét, symboly, príbeh, umenie, renesancia, atribút, gotika, akčná maľba, iluminácia, panovnícka reprezentácia |
| **Cesta k modernej komunikácii** | |
| **Žiak na konci druhého stupňa základnej školy vie/dokáže:**   * Spoznať vynálezy, ktoré výrazne ovplyvňujú komunikáciu. * Zhrnúť prínos a dopad vynálezov na komunikáciu. * Formulovať vlastnú predstavu komunikácie v budúcnosti. * Porovnať vedecko-technické vynálezy, ktoré boli medzníkmi v oblasti komunikácie. * Zaujať stanovisko k vplyvu médií na život človeka. * Diskutovať o možnostiach komunikácie v budúcnosti. | vynález, komunikácia, telekomunikačná technika, médiá, elektromagnetizmus, elektrický signál, telegraf, telefón, film, rádio, tranzistor, noviny, rozhlas, televízia, internet, Samuel Morse, A. G. Bell |
| **Komunikácia, ktorá zmenila svet** | |
| **Žiak na konci druhého stupňa základnej školy vie/dokáže:**   * Poukázať na silu slov a myšlienok. * Spoznať niektorých významných rečníkov histórie a ich prejavy. * Uviesť spôsoby šírenia myšlienok. * Osvojiť si základné zásady rečníctva. * Skúmať súvislosti vzniku a významu známych historických výrokov. * Opísať súvislosti medzi šírením prevratných myšlienok a technológiami. * Vyskúšať si rolu rečníka. | myšlienka, šírenie správ, komunikácia, socializácia, telekomunikačná technika, sonda Voyager, rétorika, prejav, rečnícky jazykový štýl, vzor, slávna osobnosť, rečník |

V ČOM JE JEDINEČNÁ?

|  |  |
| --- | --- |
| **Výkonový štandard** | **Obsahový štandard** |
| **Tajná komunikácia** | |
| **Žiak na konci druhého stupňa základnej školy vie/dokáže:**   * Zoznámiť sa s rôznymi formami tajnej komunikácie v minulosti a dnes. * Určiť hlavné príčiny potreby kódovania správ. * Pochopiť dôležitosť bezpečnosti a ochrany informácií v komunikácii. * Vysvetliť dôležitosť kódovania a dekódovania správ vo vojnových konfliktoch. * Pochopiť základné princípy šifrovacieho stroja Enigma. * Charakterizovať súvislosti medzi dekódovaním správ a vznikom prvých počítačov. | kódované správy, dekódovanie, Enigma, telegraf, Morseova abeceda, šifra, kód, kryptografia, tajná komunikácia |
| **Cesty megabajtov** | |
| **Žiak na konci druhého stupňa základnej školy vie/dokáže:**   * Spoznať možnosti prenosu elektronických dát. * Osvojiť si možnosti uchovávania dát. * Zoznámiť sa s pravidlami uchovávania dát. * Pochopiť význam satelitov a družíc v globálnom komunikačnom systéme. * Porovnať výhody a nevýhody technológií zabezpečujúcich prenos dát. * Porozumieť fungovaniu a významu dátových úložísk (cloudovej služby). | elektronická komunikácia, informačná diaľnica, telegraf, transatlantický kábel, satelit, družice, internet, wi-fi, prenos dát, uchovávanie informácií, dátové úložisko, disk, cloud, server, bajty, zabezpečenie údajov |
| **Fragmenty porozumenia** | |
| **Žiak na konci druhého stupňa základnej školy vie/dokáže:**   * Pomenovať a porovnať typy historických prameňov. * Charakterizovať rozdiel medzi historickou a súčasnou mapou. * Formulovať vlastnú predstavu o predmetoch, ktoré by raz mohli byť prameňmi o našej súčasnosti. * Analyzovať fragmenty písomných prameňov. * Zdôvodniť dôležitosť poznania jazykov pri historickom výskume. * Diskutovať o význame historických prameňov a ich rozlúštenia pre poznanie minulosti. | Egypt, zvitky od Mŕtveho mora, hieroglyfy, Rosettská doska, Champollion, fragment, Mappa Mundi |